**Nota informativă**

**la proiectul Hotărîrii Guvernului cu privire la aprobarea modificărilor și completărilor ce se operează în unele hotărîri ale Guvernului**

**1. Condiţii ce au impus elaborarea proiectului hotărîrii de Guvern**

**Întru respectarea prevederilor Legii** nr. 112 din 02.07.2014 pentru ratificarea Acordului de Asociere între Republica Moldova, pe de o parte, şi Uniunea Europeană şi Comunitatea Europeană a Energiei Atomice şi statele membre ale acestora, pe de altă parte, și anume a prevederilor Titlului IV, cap. 17, art. 97 din Acordul prenotat, Republica Moldova realizează apropierea legislației sale naționale de actele normative ale UE și de instrumentele internaționale menționate în anexa XII al Acordulul.

Dispozițiile anexei respective, stabilesc cadrul legal pentru acțiunile Guvernului pentru aplicarea dispozițiilor Directivei 98/70/CE. Aceste acțiuni prevăd:

* adoptarea legislaţiei naţionale şi desemnarea autorităţii (autorităţilor) competente;
* realizarea unei evaluări a consumului naţional de combustibil;
* stabilirea unui sistem de monitorizare a calităţii combustibililor (articolul 8);
* interzicerea comercializării benzinei cu plumb (articolul 3 alineatul (1));
* autorizarea comercializării benzinei fără plumb, a combustibililor diesel şi a carburanţilor folosiţi pentru utilajele mobile nerutiere şi tractoarele agricole şi forestiere, cu condiţia îndeplinirii cerinţelor relevante (articolele 3 şi 4);
* stabilirea unui sistem de reglementare pentru a reglementa împrejurările excepţionale şi a unui sistem de culegere de date privind calitatea combustibililor la nivel naţional (articolele 7 şi 8).

Totodată, în condițiile respectării prevederilor Acordului de Asociere RM-EU, pentru care Republica Moldova are obligaţia de a se conforma pe deplin Directivei 98/70/UE, a fost elaborat și aprobat prin Hotărîrea Guvernului nr. 1472 din 30.12.2016 Planului naţional de acţiuni pentru implementarea Acordului de Asociere Republica Moldova – Uniunea Europeană în perioada 2017-2019.

Urmare celor expuse, Ministerul Economiei și Infrastructurii, în calitate de autoritate responsabilă pentru securitatea și eficiența energetică, a elaborat proiectul Hotărîrii Guvernului, în scopul stabilirii specificațiilor tehnice pentru benzină și motorină precum și introducerii unui mecanism de monitorizare a calității acestora, prevederile căruia sunt bazate pe cadrul legal și cadrul normativ în vigoare.

**2. Scopul elaborării**

Proiectul Hotărîrii Guvernului cu privire la aprobarea modificărilor și completărilor ce se operează în unele hotărîri ale Guvernului are ca scop completarea cadrul normativ existent cu prevederi ce țin de asigurarea calităţii benzinei și motorinei, care corespund cerinţelor normative armonizate cu cerinţele Directivei 98/70/UE. Ca urmare, proiectul Hotărîrii Guvernului vine cu completarea și modificarea următoarelor acte normative:

* Hotărîrea Guvernului nr. 476 din 17.04.2002 pentru aprobarea Regulamentului privind modul de transporatre a produselor petroliere importate;
* Hotărîrea Guvernului nr. 1116 din 22.08.2002 despre aprobarea Regulamentului cu privire la depozitarea și comercializarea cu ridicata, prin sistem automatizat, a produselor petroliere identificate;
* Hotărîrea Guvernului nr. 1117 din 22.08.2002 despre aprobarea Regulamentului de comercializare cu amănuntul a produselor petroliere.

**3. Generalităţi**

Prevederile stabilite în Hotărîrile Guvernului nr. 1116 din 22.08.2002 și nr. 1117 din 22.08.202 conțin cerințe de asigurare a calității benzinei și motorinei prin prelevarea probelor în regim vamal și desfășurarea procedurilor de certificare, în rezultatul cărora se eliberează certificate de conformitate pentru benzină și motorină.

Cerințele de asigurare a calității, stabilite la capitolul IV din Hotărîrea Guvernului nr.1116 din 22.08.2002 prevăd o abordare diferită de prevederile Directivei 98/70/UE. Cel mai grav, este faptul că, nu există nici un grad de concordanță între normele naționale, stabilite prin Hotărîrea Guvernului nr.1116 din 22.08.2002 și normele europene de armonizare. Mai multa ca atât, aceste norme naționale au ca inadvertențe unele prevederi, care în maniera actuală afectează procesul de armonizare stabilit prin Hotărîrea Guvernului nr. 1472 din 30.12.2016.

În acest sens, se impune modificarea cadrului normativ existent prin transpunerea prevederilor Directivei 98/70/CE, care se referă la stabilirea specificaţiilor tehnice pentru benzină și motorină, precum și introducerea unui mecanism de monitorizare a calității și cantității acestora. Prin punerea în aplicare a prevederilor proiectului Hotărîrii Guvernului propus se prevede implementarea unui sistem de monitorizare a calității benzinei și motorinei, echivalent sistemelor aplicate în ţările UE. În acest sens, Ministerul Economiei și Infrastructurii, în calitate de autoritate responsabilă pentru securitatea și eficiența energetică, va asigura gestionarea proceselor administrative ce țin de implementarea sistemului de monitorizare a calităţii benzinei și motorinei.

Neadoptarea proiectului Hotărîrii Guvernului menţionat, ar avea drept consecinţă negativă întârzierea şi mai accentuată a transpunerii şi comunicării măsurilor de implementare, referitoare la Directiva 98/70/CE, fapt ce va avea ca efect neîndeplinirea obligațiunilor Republicii Moldova, în procesul de armonizare cu legislația comunitară. Drept urmare, agenda de armonizare a Republicii Moldova nu va fi realizată, dar nu numai atât. Va fi afectat și procesul de executare a Hotărîrii Guvernului nr. 890 din 20.07.2016 cu privire la aprobarea Planului de acţiuni al Guvernului pentru anii 2016-2018, la subiectele ce țin de realizarea prevederilor Acordului de Asociere.

**4. Esenţa proiectului de hotărîre**

Proiectul Hotărîrii Guvernului prevede implementarea **prevederilor Legii** nr.112 din  02.07.2014, și anume a prevederii anexei XII, ce ține de stabilirea unui sistem de monitorizare a calităţii combustibililor. Totodată proiectul Hotărîrii Guvernului prevede stabilirea specificaţiilor tehnice obligatorii pentru combustibilii, care sunt folosiți pentru motoare cu aprindere prin scânteie și motoare cu aprindere prin compresie.

Aprobarea proiectului Hotărîrii Guvernului va contribui la asigurarea sănătăţii publice, securităţii naţionale şi protecţiei mediului înconjurător, protecţiei intereselor consumatorilor, inclusiv prevenirea practicilor care induc în eroare consumatorii în ceea ce priveşte compoziţia, destinaţia, calitatea şi inofensivitatea benzinei și motorinei.

Proiectul Hotărîrii Guvernului cuprinde următoarele aspecte:

* introducerea definițiilor de benzină, motorină, conform definițiilor stabilite în Directiva 98/70/CE;
* stabilirea specificațiilor tehnice către benzina și motorina introdusă pe piață, cu transcrierea cerințelor din anexele I și II din Directiva 98/70/CE;
* stabilirea conformității parametrilor benzinei și motorinei importate la cerințele standardelor SM EN 228 ”Carburanți pentru automobile. Benzină fără plumb. Cerințe și metode de încercare” și SM EN 590 ”Carburanți pentru automobile. Motorină. Cerințe și metode de încercare”;
* elaborarea planului național de prelevare a probelor conform standardului SM EN 14274, care specifică cerințe către prelevarea probelor minimale pentru fiecare tip de combustibil – numărul, periodicitatea (vara/iarnă), locațiile de distribuție (loc/punct cu amănuntul sau comercial unde combustibilul este distribuit în vehicule rutiere);
* elaborarea raportului anual cu datele naționale privind monitorizarea calității benzinei și motorinei, publicarea acestuia și transmiterea Comisiei Europene;
* recunoașterea organismelor de inspecției pentru activitatea de eșantionare.

Complementar în proiectul Hotărîrii Guvernului sunt prezentate:

* criteriile de evaluare a organismelor de inspecției în vederea recunoaşterii;
* modelul procesul-verbal  de eșantionare,  în scopul determinării specificațiilor tehnice pentru carburanții folosiți la autovehiculele echipate cu motoare cu aprindere prin scânteie sau cu motoare cu aprindere prin comprimare, în vederea protejării drepturilor consumatorilor, precum și sănătății populației și mediului;
* metodologia de eşantionare.

**5**. **Argumentarea şi gradul compatibilităţii proiectului cu legislaţia comunitară**

Aprobarea proiectului Hotărîrii Guvernului va contribui la asigurarea sănătăţii publice, securităţii naţionale şi protecţiei mediului înconjurător, protecţiei intereselor consumatorilor, inclusiv prevenirea practicilor care induc în eroare consumatorii în ceea ce priveşte compoziţia, destinaţia, calitatea şi inofensivitatea benzinei și motorinei.

În termeni generali, proiectul Hotărîrii Guvernului va asigura:

* ajustarea denumirii autorității de reglementare;
* stabilirea specificațiilor tehnice pentru benzină și motorină, care vor asigura corespunderea carburanților comercializați în Republica Moldova la standardele europene;
* operaționalizarea sistemului de monitorizare a calității benzinei și motorinei în conformitate cu cerințele acquis-ului comunitar, precum și respectarea angajamentelor asumate de către Republica Moldova privind Acordul de Asociere;
* monitorizarea calității benzinei și a motorinei comercializate prin stațiile de alimentare, pentru a asigura respectarea specificațiilor tehnice ale benzinei si motorinei, precum si eficiența măsurilor de reducere a poluării atmosferei, cauzate de emisiile provenite de la autovehicule.
* stabilirea atribuțiilor autorității de reglementare cu privire la recunoașterea organismelor de inspecție;
* stabilirea cerințelor către organismele de inspecție de terță parte, în scopul recunoașterii.

Actualmente, cerințele de calitate pentru carburanți sunt prevăzute în standardele naționale, aplicarea cărora este voluntară. Controlul calității benzinei și motorinei se efectuează aplicând procedurile de certificare în baza standardelor voluntare SM 226-2002 „Benzine auto utilizate în Republica Moldova. Condiţii tehnice pentru evaluarea conformităţii” și GOST 305-82 ”Combustibil pentru motoare diesel. Cerințe tehnice”. Este de menționat, că standardele nominalizate, în temeiul Legii nr.20 din 04.03.2016 cu privire la standardizarea națională, sunt considerate ca standarde conflictuale, care au domeniu comun de aplicare cu un standard european sau internaţional şi care cuprind condiţii în contradicţie cu cele din standardul european sau internaţional.

Proiectul transpune parțial prevederile Directivei 98/70/CE a Parlamentului European și a Consiliului din 13 octombrie 1998 privind calitatea benzinei și a motorinei și de modificare a Directivei 93/12/CEE a Consiliului.

**6. Măsuri instituţionale şi organizatorice pe care le implică actul elaborat**

Proiectul nu prevede instituirea sau reorganizarea instituțională în autorităţile existente.

**7. Fundamentarea economico-financiară**

Ținînd cont de faptul că modificările și completările ce se operează la Hotărîrile Guvernului nr. 476 din 17.04.2002, nr. 1116 din 22.08.2002, nr. 1117 din 22.08.2002 nu necesită instituirea unor noi structuri, angajarea personalului adițional, implementarea proiectului de hotărîre în cauză nu necesită surse financiare bugetare suplimentare.

Deci, cheltuieli suplimentare, în urma intervențiilor propuse, nimeni nu va avea de suportat. Mai mult, se exclude procedura de certificare pentru benzină și motorină.

**8. Numele participanților la elaborarea proiectului**

Proiectul Hotărîrii Guvernului cu privire la aprobarea modificărilor și completărilor ce se operează în unele hotărîri ale Guvernului este elaborat de către Ministerului Economiei și Infrastructurii şi se prezintă spre examinare şi avizare în modul stabilit.

Anunțul privind inițierea elaborării proiectului a fost plasată pe pagina web oficială a Ministerului Economiei și Infrastructurii ([www.mec.gov.md](http://www.mec.gov.md)).

**Viceprim – ministru,**

**ministru Octavian CALMÎC**